amanoisuno/poetBack huggingface dataset:
江月歌 陸游 
放翁平生一釣船，秋水未落江渺然。露洗玉宇清無烟，月輪徐行萬里天。人間聲利何足捐，浩歌看月冷不眠。孤鶴掠水来翩翩，似欲駕我從此仙。我寓紅塵今幾年，俛首韁鎖常自憐。樂哉揮手過月邉，西風未凋玉井蓮。
初寒書懷 陸游 
嵩雲緱月本閑人，誤落塵中白髮新。萬事看山差入眼，百年把酒獨關身。棧邊老馬行安往，床下寒龜息自勻。藜杖一枝猶好在，未妨閑探早梅春。
歲暮 陸游 
小築幽栖與拙宜，讀書寫字伴兒嬉。己無嘆老嗟卑意，却喜分冬守歲時。羮𦞦芳鮮新弋雁，衣襦輕暖自繅絲。農家歲暮真堪樂，說向公卿未必知。
晨興 陸游 
倦枕厭寒夜，起尋殘火溫。喈喈衆雞動，耿耿一燈昏。野氣增霜力，窗光淡月痕。早朝非老事，且復灌吾園。
村飲 陸游 
少年喜任俠，見酒氣已吞。一飲但計日，斗斛何足論。緑草滿雉場，紅旗植毬門。三叫落烏幘，倒瀉黄金盆。銀爐熾獸炭，狐兔紛炮燔。浩歌撼空雲，壯志排帝閽。回首今幾時，去日如車奔。朱顔辭曉鏡，白髮老孤村。鄰翁勸黍酒，稚子供魚飱。功名信巳乎，萬事付乾坤。
夜半讀書罷出門徙倚久之歸賦長句 陸游 
浩歌曵杖出柴扉，不管三更露濕衣。擬看林梢殘月上，偶逢浦口斷雲歸。驚鴻脫網寒相倚，饑鶻思巢夜亦飛。却掩北窗誰晤語，聊憑香盌洗塵鞿。
曝書偶見舊稿有感 陸游 
日滿晴軒理蠧魚，壯遊回首一欷歔。凄凉王粲從軍作，零落相如諫獵書。歌吹恍思登北固，弓刀誰記渡南沮。虎頭本欠功名相，歸老林間計未疏。
崑崙行 陸游 
陰雲解駮朝暾紅，黄河直與崑崙通。不駕鸞鳳驂虬龍，徑躡香烟上空中。吾行忽過日月宮，下視積氣青濛濛。寒暑不分晝夜同，嵳峨九關常烈風。凜然蕭森變沖融，不悸不眩身如空。塵沙浩劫環無窮，詎須更覓安期翁。
一室 陸游 
九萬笑鵬摶，幽居一室寛。雨聲便早睡，酒力壓新寒。懶覺閑多味，衰知死有端。此生吾自斷，不必夢邯鄲。
得所親廣州書 陸游 
音信連年恨不聞，書来細讀却消魂。人稀野店山魈語，路僻蠻村荔子繁。毒草自揺春寂寂，瘴雲不動晝昏昏。此生相見應無日，且置清愁近一樽。
幽居戲詠 陸游 
清泉遶屋竹連牆，回首微官意已忘。小瓮带泥收洛筍，細鱗穿柳買河魴。黄旗萬里無侯骨，紅燭千鍾有酒腸。欲起九原誰可友，蘭亭修褉晉諸王。
幽事 陸游 
蕭然四壁野人家，幽事還堪對客誇。快日明窗閑試墨，寒泉古鼎自煎茶。桐凋無復吟風葉，蘋老猶殘泣露花。萬里封侯真已矣，只將高枕作生涯。
初冬雜題六首  其一 陸游 
勛業文章意已闌，暮年不足是看山。江南寺寺樓堪倚，安得身如杜牧閑。
初冬雜題六首  其二 陸游 
暮嫌風雨作新寒，一樹青楓已半丹。身在范寛圖畫裏，小樓西角剩憑闌。
初冬雜題六首  其三 陸游 
風横雲低雨脚斜，一枝柔櫓暮咿啞。昏昏醉臥知何處，推起船篷忽到家。
初冬雜題六首  其四 陸游 
五斗安能解醉酲，瞢騰睡眼怯窗明。策勛賴有春芽在，臥聽山童轉磑聲。
初冬雜題六首  其五 陸游 
荒郊寒雨晚凄凄，四壁穿頹旋補泥。物我元須各安穩，自苫牛屋織雞棲。
初冬雜題六首  其六 陸游 
風雨聲豪入夢中，不知身世寄孤蓬。狐裘氊帽如龍馬，天漢西南小益東。
閉户 陸游 
屏居無一事，閉户常經旬。勿云草舍陋，愛此油窗新。三日不作詩，幽禽語撩人。尺素雜行草，往檄江梅春。
十月四日夜記夢 陸游 
四客聨轡来，我醉久不知。倒衣出迎客，愧謝前致辭。客意極疏豁，大笑軒鬚眉。禮豈爲我設，度外以相期。衮衮吐雄辯，泠泠誦新詩。共言攜酒壺，掃地臨前墀。意氣相顧喜，忽如少年時。老雞不解事，喚覺空嗟咨。涉世四十年，賢雋常追隨。爾来風俗壞，動脚墮險巇。森然義府刀，誰爲叔度陂。起作四客篇，捕影吾其癡。
西路口山店 陸游 
日薄霜清十月天，馬蹄聲裏送流年。店當古路三乂處，山似孤雲兩角邊。淹泊自悲窮不醒，衰殘更著病相纏。榆關瀚海知何在，目送飛鴻入暮烟。
題海首座俠客像 陸游 
趙魏沙塵千丈黄，遺民膏血飽豺狼。功名不遣斯人了，無奈和戎白面郎。
送綽姪住庵吴興山中二首  其一 陸游 
一杯淡粥不烹蔬，自占雲根結草廬。非佛非心猶坐斷，定知不看夾山書。
送綽姪住庵吴興山中二首  其二 陸游 
湖海相從十日留，頗哀老子鬢驚秋。目光猶射車牛背，不用殷勤舉話頭。
冬夜與溥庵主說川食戲作 陸游 
唐安薏米白如玉，漢嘉栮脯美勝肉。大巢初生蠶正浴，小巢漸老麥米熟。龍鶴作羮香出釜，木魚瀹葅子盈腹。未論索餅與饡飯，最愛紅糟并缹粥。東来坐閱七寒暑，未嘗舉箸忘吾蜀。何時一飽與子同，更煎土茗浮甘菊。
仗錫平老自都城回見訪索怡雲堂詩 陸游 
東華軟塵飛撲帽，黄金絡馬人看好。渠儂胸中誰得知，畏禍憂讒鬢先老。舉世輸與平元衡，青山白雲過一生。出門曵杖便千里，白雲不約常同行。敲門剝啄雲沒履，劇談未竟還東去。到山分我一片雲，併遣春風吹好句。
野飲 陸游 
青山千載老英雄，濁酒三杯失阨窮。訪古頽垣荒塹裏，覓交屠狗賣漿中。平堤漸放春蕪緑，細浪遥翻夕照紅。已把殘年付天地，騎牛吹笛伴村童。
樊江觀梅 陸游 
莫笑山翁老據鞍，探梅今夕到江干。半灘流水浸殘月，一夜清霜催曉寒。倚醉更教重秉燭，怕寒元自怯憑欄。誰知携客芳華日，曾費纏頭錦百端。
山亭觀梅 陸游 
與梅歲歲有幽期，忘却如今兩鬢絲。乘淡月時和雪看，斸蒼苔地带花移。先春瘦損應多恨，靜夜香来更一奇。醉倒欄邊君勿笑，明朝紅蕚綴空枝。
射的山觀梅二首  其一 陸游 
射的山前雨墊巾，籬邊初見一枝新。照谿盡洗驕春意，倚竹真成絕代人。餐玉元知非火食，化衣應笑走京塵。即今畫史無名手，試把清詩當寫真。
射的山觀梅二首  其二 陸游 
凌厲冰霜節愈堅，人間乃有此癯仙。坐收國士無雙價，獨立東皇太一前。此去幽尋應盡日，向来别恨動經年。花中竟是誰流輩，欲許芳蘭恐未然。
别梅 陸游 
竹籬數掩傍魚磯，萬點梅花掠地飛。正喜巡簷来索笑，已悲臨水送將歸。影横月處愁空絕，子滿枝時事更非。自古情鍾在吾輩，尊前莫怪泪沾衣。
憶梅 陸游 
護惜常愁滿樹開，況無一片在蒼苔。眼高懶爲凡花醉，腸斷驚聞暮角哀。寫向素綃時拂拭，移来幽圃自栽培。論心竟是明年事，輸與酴醿在酒杯。
新晴午枕初起信筆 陸游 
閉户日陶然，晴窗春已妍。華胥夢中國，龍漢劫初年。浩浩塵揚海，茫茫杵倚天。何妨駕孤鶴，小憩華山前。
乙巳早春 陸游 
故故啼鶯傍曲廊，飛飛戲蝶度横塘。病来對酒心雖怯，老去逢花眼尚狂。床擁琴書供枕籍，簾通風月索平章。一丘一壑從来事，起就功名未苦忙。
小雨 陸游 
細細濕春光，霏霏破夕陽。臥聞驚倦枕，起看入虚堂。映葉鶯猶囀，爭泥燕正忙。閑愁無遣處，誰與共飛觴。
南⿰木養遇大風雨 陸游 
嘆息誰如造物雄，故將意氣壓衰翁。千群鐵馬雲屯野，百尺金蛇電掣空。身羡漁蓑鳴急雨，心憐鴉陣困狂風。世間變態誰能測，歸路斜陽十里紅。
春晚至山中因訪陳道人 陸游 
一春衰病集殘骸，太息流塵覆酒杯。僧鉢始知蓴菜老，佛瓶初見杏花開。蘋溪小雨成幽討，松院斜陽又獨来。不爲愛閑從野叟，年来萬事學低摧。
小隱 陸游 
小隱在江干，茆廬亦易安。庖厨供白小，籬落蔓黄團。蹭蹬馮唐老，飄零范叔寒。世情從迫隘，醉眼覺天寛。
春興 陸游 
萬事不關身，翛然一幅巾。雖非愛酒伴，猶是别花人。領略琴書意，掃空車馬塵。東阡與南陌，隨處夢殘春。
曾仲躬見過適遇予出留小詩而去次韵二首  其一 陸游 
地僻元無俗客来，蓬門只欲爲君開。山横翠黛供詩本，麥卷黄雲足酒材。
曾仲躬見過適遇予出留小詩而去次韵二首  其二 陸游 
數樹山花草舍東，想公繫馬落殘紅。那知老子耶溪上，正泛朝南暮北風。
睡起 陸游 
風約飛花滿曲廊，蕭然無客共焚香。瓮醅力重初投枕，鼻鼾聲豪已撼床。栩栩夢遊心自適，昏昏起坐日方長。靜憑一几吾何恨，笑殺穿簾燕子忙。
病起 陸游 
山村病起帽圍寛，春盡江南尚薄寒。志士凄涼閑處老，名花零落雨中看。斷香漠漠便支枕，芳草離離悔倚闌。收拾吟牋停酒椀，年来觸事動憂端。
山居戲題二首  其一 陸游 
海山縹緲斸雲扄，掃地焚香悦性靈。嫩白半甌嘗日鑄，硬黄一卷學蘭亭。衰顔冉冉臨清鏡，華髮蕭蕭倚素屏。尊酒不空身見在，莫爭天上少微星。
山居戲題二首  其二 陸游 
病起清羸不自持，年光都上鬢邊絲。昏昏雨細梅黄後，漫漫秧青水滿時。曲几方床娛永日，矮冠高屐駭群兒。客来莫笑狂顛甚，此處那容世俗知。
芒種後經旬無日不雨偶得長句 陸游 
芒種初過雨及時，紗厨睡起角巾欹。癡雲不散常遮塔，野水無聲自入池。緑樹晚涼鳩語閙，畫梁晝寂燕歸遲。閑身自喜渾無事，衣覆熏籠獨誦詩。
久雨喜晴十韵 陸游 
一雨二十日，頽牆屋茆爛。扶杖出門行，四顧水瀰漫。村迥鳩爭巢，村昏雞失旦。荒庭蛙黽豪，空廡螢火亂。蠧魚敗書編，萍草黏户半。清風忽東来，一剪雨脚斷。天青日杲杲，河白星燦燦。車轍尋舊途，船步出新岸。稍喜泥潦乾，破竈得炊爨。賤貧固多憂，長歌寄吾嘆。
盆池 陸游 
人生何處不兒嬉，一世元知孰是非。汲井埋盆鑿苔破，敲針作釣得魚歸。蕭蕭菰葉風聲細，嫋嫋蘋花雨點稀。竝舍老翁能喜事，爲添拳石象苔磯。
月中過蜻蜓浦 陸游 
天光水色合爲一，舟出西城猶落日。一規忽見寒璧升，萬頃坐嘆溶銀溢。哀哀姑惡訴何苦，熠熠螢火光自失。葦低時見小艇過，水響遥知大魚出。銅壺玉酒我徑醉，短髮垂肩蓬不櫛。緩篙遡月勿遽行，坐待湘妃鼓瑶瑟。
六峰項里看采楊梅連日留山中 陸游 
綠陰翳翳連山市，丹實纍纍照路隅。未愛滿盤堆火齊，先驚探頷得驪珠。斜簪寶髻看遊舫，細織筠籠入上都。醉裏自矜豪氣在，欲乘風露摘千株。
雨中自項里夜至新塘捨舟步歸二首  其一 陸游 
樺炬如椽點不明，還家潦水與階平。一杯濁酒頽然睡，恍似金牛夜下程。
雨中自項里夜至新塘捨舟步歸二首  其二 陸游 
天如漆黑泥沒踝，老健猶能踸踔歸。裊裊爐香支枕看，終年只合掩柴扉。
夜聽竹間雨聲 陸游 
解酲不用酒，聽雨神自清。治疾不用藥，聽雨體自輕。我居萬竹間，蕭瑟送此聲。焚香倚蒲團，袖手坐三更。人苦不自覺，忿慾投隙生。起歃簷間雨，更與此君盟。
泛三江海浦 陸游 
鼇負三山碧海秋，龍驤萬斛放翁遊。少舒我輩胸中氣，一掃群兒分外愁。醉斬長鯨倚天劍，笑凌駭浪濟川舟。悠然高詠平生事，齷齪寧能老故丘。
獨酌有懷南鄭 陸游 
憶從嶓冡涉南沮，笳鼓聲酣醉膽麤。投筆書生古来有，從軍樂事世間無。秋風逐虎花叱撥，夜雪射熊金僕姑。白首功名元未晚，笑人四十嘆頭顱。
秋日泛鏡中憩千秋觀 陸游 
病起重来理釣絲，扁舟迨及素秋時。舊交猶有青山在，幽趣唯應白鳥知。冉冉年光行老矣，茫茫世路欲何之。秦皇酒榼苔封遍，虚負霜螯左手持。
秋夕虹橋舟中偶賦 陸游 
解纜初離小市門，放篙衝破一谿雲。露螢合散自成陣，水鳥飛鳴如覓群。楓落荷疏秋漸老，河傾斗轉夜將分。書生老負功名志，醉裏長歌強一欣。
秋思 陸游 
一徑苔侵四壁空，北窗支枕聽秋鐘。故人去後登樓怯，白髮多来覽鏡慵。狂憶射麋窮楚澤，閑思釣雪泛吳松。相如病渴年来劇，釀酒傾家畏不供。
自嘲 陸游 
窮途久矣嘆吾衰，雙鬢新添幾縷絲。身是在家狂道士，心如退院病禪師。極知勾漏求丹藥，不及衡陽賣漉籬。習氣若爲除未盡，小軒風月又成詩。
豐年行 陸游 
秋風蕭蕭秋日薄，築場穫稻方竭作。志士雖懷晚歲悲，農家自足豐年樂。撥醅白酒喚鄰曲，啄黍黄雞初束縳。長魚出網健欲飛，新兔臥盤肥可𦞦。躬耕辛苦四十年，一飽豈非天所酢。書生識字亦聊爾，莫作揚雄老投閣。
秋夜泊舟亭山下 陸游 
逢水逢山到處留，可憐身世寄孤舟。一汀蘋露漁村晚，十里荷花野店秋。羽檄未聞傳塞外，金椎先報擊衙頭。煌煌太白高千丈，那得功名取次休。
初秋山中作 陸游 
萬里西風吹幅巾，即今真箇是閑人。堆盤菱熟燕脂角，藉藻鱸新淡墨鱗。姥嶺蹇驢尋雪徑，娥江孤艇繫烟津。飄然樂事真當勉，遠付十年無此身。
秋夜讀書有感 陸游 
久病畏長夏，枕簟如炮焚。扶持賴藥物，俛仰秋已分。清夜炷爐香，裊裊起孤雲。靈府豁蒙滯，舊學資鉏耘。言念總角初，操觚極艱勤。諸老頗賞識，謂可與斯文。沉痼幸鍼石，輪囷勞斧斤。可憐四十年，薄陋負所聞。白首猶著書，逝將獻吾君。太官薦玉食，野人徒美芹。
晚涼登山亭 陸游 
庭空葉飛秋，村迥鳩喚雨。新涼入巾褐，老子顛欲舞。憑高望稽山，秀色溢天宇。一鏡三百里，水落分别浦。凄涼吊禹穴，秦漢未爲古。世俗誰與歸，吾其老農圃。
夜步 陸游 
市人莫笑雪蒙頭，北陌南阡信脚遊。風逓鐘聲雲外寺，水揺燈影酒家樓。鶴歸遼海逾千歲，楓落吳江又一秋。却掩船扉耿無寐，半窗落月照清愁。
感秋 陸游 
秋堂露氣清，蕭爽入毛骨。葛裯耿無寐，坐待山月沒。濕螢飛不起，熠熠依衰草。勁風西北號，落葉紛可掃。老生惜歲月，烈士志功名。登臨送將去，非復兒女情。懸知青海邊，殺氣横千里。良時不可失，胡行速如鬼。
病中作 陸游 
一病二十日，直愁難自還。殘書不成讀，長夜只供閑。風舞迎霜葉，雲昏欲雨山。臨窗忽自笑，詩思又相關。
送猷講主赴李明府姜山之招 陸游 
貫花籖帙壓車轅，惟子窮探到本源。聽法鬼神環麈尾，質疑英俊集龍門。孤舟此日輕爲别，尺素何時遠見存。坐想文殊對摩詰，高談無礙九河翻。
雨中排悶 陸游 
點點滴滴雨不晴，暗暗淡淡燈不明。皇天胡爲貸此老，病臥垂困今已平。却慚向者力量淺，鼠肝蟲臂猶關情。百年終歸朝露速，一死正自秋毫輕。明朝且作山中行，青鞵已覺白雲生。豐年處處村酒好，莫教湘湖蓴菜老。
秋夜歌 陸游 
書生白首無處著，病臥空齋夜蕭索。茶鐺颼颼候湯熟，燈檠蓛蓛看燼落。山童喚起已復倒，顧影自笑如孤鶴。人言富貴墮駭機，一生窮愁正不惡。架上故裘破見肘，床頭殘酒傾到脚。問君何以鏖霜風，悠然臥聽山城角。
病起鏡中見白髮此去七十無十寒暑矣偶得長句 陸游 
短鬢蕭條失故青，人間真似宿郵亭。正令寛作十年夢，安用更留三日醒。覆瓿書成空自苦，擊轅歌罷遣誰聽。客来若覓衰翁處，睡起悠然倚素屏。
初寒宴坐 陸游 
微火如螢度篆盤，明窗坐敗幾蒲團。群兒誰信老懷懶，萬事不禁醒眼看。道在簞瓢端自足，心閑天地本来寛。此生自斷君知否，不辦歸裝也挂冠。
溪行二首  其一 陸游 
霜落水初澄，星繁月未升。近村聞夜犬，隔浦見秋燈。多病乃如許，微寒已不勝。平生鄰曲意，移棹避漁罾。
溪行二首  其二 陸游 
疏鐘度莽蒼，遠火耿微茫。歲暮水歸壑，夜寒天霣霜。人生一蟲臂，世路幾羊腸。老大忘繩檢，狂歌盡意長。
讀書 陸游 
遠遯江湖上，端居風雨中。紙新窗正白，爐暖火通紅。籖帙方重整，聲形且細窮。扶衰倘未死，更破十年功。
自嘲用前韵 陸游 
殘年過六十，寂寞臥山中。病眼驚新暗，衰顔失舊紅。人譏作詩瘦，自憫著書窮。輸與封侯骨，雲臺競策功。
病中久廢遊覽悵然有感 陸游 
裘馬清狂徧兩川，十年身是地行仙。歸来訪舊半爲鬼，已矣此生休問天。不恨杯觴無藉在，但悲山水曠周旋。垂虹風月休如昨，安得青錢買釣船。
新釀熟小飲二首  其一 陸游 
玉船瀲瀲酌鵝黄，菊欲殘時抵死香。似與幽人爲醉地，清笳聲裏一天霜。
新釀熟小飲二首  其二 陸游 
籬菊猶堪采落英，一尊玉瀣釀初成。今宵要向中庭飲，不展華茵展月明。
題徐淵子環碧亭亭有茶山曾先生詩 陸游 
茶山丈人厭囂譁，幅巾每訪博士家。小亭談笑不知暮，往往城上聞吹笳。興来傑作粲珠璧，歲久妙墨亡龍蛇。郎君弟子多白髮，回頭日月如奔車。徐卿赤城古仙子，十年四海推才華。覽觀陳迹喜不寐，旋補罅漏支傾斜。曲池還浸古来月，樷莽忽見當時花。重題舊句照高棟，力振風雅排滛哇。席間紵袍已散鵠，堂上講鼓初停撾。速宜力置竹葉酒，不用更瀹桃花茶。
雜興三首  其一 陸游 
鰻井初生一縷雲，鮑郎山下雨昏昏。櫓聲嘔軋秋空曉，水際人家尚閉門。
雜興三首  其二 陸游 
孤夢初回揭短篷，橋邊曉日已曈曨。太平氣象君知否，盡在豐年笑語中。
雜興三首  其三 陸游 
古寺高樓暮倚闌，野雲不散白漫漫。好山遮盡君無恨，且作滄溟萬里看。
大雪 陸游 
大雪江南見未曾，今年方始是嚴凝。巧穿簾罅如相覓，重壓林梢欲不勝。氊幄擲盧忘夜睡，金羈立馬怯晨興。此生自笑功名晚，空想黄河徹底冰。
遣興 陸游 
書生不自憐，老眼付皇天。已飽三升稷，寧堆百屋錢。紅塵忙過日，青嶂醉論年。名字元虚幻，從人謗是仙。
委轡 陸游 
委轡去悠悠，山窮得渡頭。白雲生碧巘，翠木擁朱樓。野榼淵朙酒，征塵季子裘。自憐詩興在，杜若滿芳洲。
雪中作 陸游 
竹折松僵鳥雀愁，閉門我亦擁貂裘。已忘作賦遊梁苑，但憶衘枚入蔡州。屬國餐氊真強項，翰林煮茗自風流。明朝日暖君須記，更看青鴛玉半溝。
夢筆驛 陸游 
朱扉水際亭，白塔道邊寺。扁舟幾往返，每過輒歔欷。經秋病不死，歲暮復不至。少年自喧譁，此老獨憔悴。可憐釣鰲客，終返屠羊肆。吾身行亦無，榮辱安所寄。短燈照孤愁，寒衾推殘醉。明當臨大江，一灑壯士泪。
舟中感懷三絕句呈太傅相公兼簡岳大用郎中  其一 陸游 
浪中鞺鞳雨聲寒，孤夢初回燭半殘。甲子一周戎未滅，關山還带泪痕看。
舟中感懷三絕句呈太傅相公兼簡岳大用郎中  其二 陸游 
雨打孤篷酒漸消，昏燈與我共無聊。功名本是無憑事，不及寒江日兩潮。
舟中感懷三絕句呈太傅相公兼簡岳大用郎中  其三 陸游 
夢筆亭邊擁鼻吟，壯圖蹭蹬老侵尋。不眠數盡雞三唱，自笑當年起舞心。
西興泊舟 陸游 
衰髮不勝白，寸心殊未降。避風留水市，岸幘倚船窗。日上金鎔海，潮来雪捲江。登臨數奇觀，未易敵吾邦。
錢清夜渡 陸游 
輕舟夜絕江，天濶星磊磊。地勢下東南，壯哉水所匯。月出半天赤，轉盼離巨海。清暉流玉宇，草木盡光彩。男子志功名，徒死不容悔。坐思黄河上，横戈被重鎧。晚途雖益困，此志顧常在。一日天勝人，醜虜安足醢。
夜歸 陸游 
晡時捩柂離西興，錢清夜渡見月升。浮橋沽酒市嘈囋，江口過埭牛凌兢。寒韲煮餅坐茆店，小鮮供饌尋魚罾。偶逢估客問姓字，歡笑便足爲交朋。須臾一飽各散去，帆席健快如超騰。雲間戍樓鼓坎坎，山尾佛塔燈層層。夜分到家趨篝火，稺子驚起頭鬅鬙。道途辛苦未暇說，一尊且復驅嚴凝。
江北莊取米到作飯香甚有感 陸游 
我昔從戎清渭側，散關嵯峨下臨賊。鐵衣上馬蹴堅冰，有時三日不火食。山蕎畬粟雜沙磣，黑黍黄粱如土色。飛霜掠面寒壓指，一寸赤心惟報國。即今歸臥稽山下，眼昏臂弱衰境逼。新秔炊飯香出甑，風飱澗飲何曾識。我豈農家志飽暖，閉户惟思事耕織。征遼詔下倘可期，盾鼻猶堪試殘墨。
感興 陸游 
築室真須待伯夷，起墳仍合近要離。藥来賊境靈何用，米出胡奴死不炊。下石紛紛驚俗薄，絕弦寂寂嘆吾衰。一尊且作尋春計，又見東風浩蕩時。
新春 陸游 
濛濛烟雨暗江干，新歲還勝故歲寒。酒壓濁清鳴社瓮，菜分紅綠簇春盤。良辰節物元如昨，病客情懷自鮮歡。却羨村鄰機上女，隔籬相喚祭蠶官。
新年 陸游 
寄迹人間夢已長，新年脫帽始微霜。坐中使氣如秦俠，陌上行歌類楚狂。掃榻欲招貧與語，杜門聊以醉爲鄉。稽山剡曲雖堪樂，終憶祁連古戰場。
遊鏡湖 陸游 
禹祠柳未黄，剡曲水已白。魴鱮来洋洋，鳬雁去拍拍。皇天亦大度，能容此狂客。挂席乘長風，未覺湖海迮。讀書五十年，自笑安所獲。昔人精微意，豈獨在簡册。驥空萬馬群，裘非一狐腋。超然登玉笥，及此烟月夕。
初春晚晴 陸游 
雪盡冰消斂積威，參差碧瓦带斜暉。土膏漸釋人東作，天氣初和雁北歸。小閣金船嘗臘酒，華堂銀燭製春衣。關心雖有尋梅夢，冷蕊幽香事已非。
偶讀山谷老境五十六翁之句作六十二翁吟 陸游 
三百里湖水接天，六十二翁身刺船。飯足便休慵念祿，丹成不服怕登仙。胸中浩浩了無物，世上紛紛徒可憐。但有青錢沽白酒，猶堪醉倒落梅前。
自開歲略無三日晴戲作長句 陸游 
新年暗曀覺春慳，變化相乘一瞬間。雨脚稍收初見日，風花忽起又遮山。欲行幽圃還成阻，未脫重裘自笑孱。桃李會開君勿恨，清尊且用破衰顔。
置酒梅花下作短歌 陸游 
歲月不貸人，綠髮成華顛。此生幾兩屐，念之每悽然。我本塵外客，已絕區中緣。惟當及未死，勤醉梅花前。瘦影寫微月，疏枝横夕烟。偃蹇巖壑間，欲與松忘年。豈亦薄世俗，忽逐天風翩。吾詩不徒歌，持配湘娥弦。
梅花已過聞東村一樹盛開特往尋之慨然有感 陸游 
春晚城南十里陂，亭亭獨立見奇姿。品流不落松竹後，懷抱惟應風月知。旋拂亂雲成小佇，重攜芳榼卜幽期。佳人空谷從来事，莫恨桃花笑昔時。
思蜀 陸游 
老子饞堪笑，珍盤憶少城。流匙抄薏飯，加糝啜巢羮。柑美傾筠籠，茶香出土鐺。西郊有舊隱，何日返柴荆。
書憤 陸游  爱国 古诗三百首 宋诗 忆旧
早歲那知世事艱，中原北望氣如山。樓船夜雪瓜洲渡，鐵馬秋風大散關。塞上長城空自許，鏡中衰鬢已先斑。出師一表真名世，千載誰堪伯仲間。
南窗擘黄柑獨酌有感 陸游 
放翁潦倒鬢成絲，也把花前酒一巵。何限人間堪恨事，黄柑丹荔不同時。
久雨驟晴山園桃李爛漫獨海棠未甚開戯作 陸游 
雨霽風和日漸長，小園尊酒答年光。直令桃李能言語，何似多情睡海棠。
臨安春雨初霽 陸游  写雨 春天 雨 古诗三百首 宋诗 忧愁
世味年来薄似紗，誰令騎馬客京華。小樓一夜聽春雨，深巷明朝賣杏花。矮紙斜行閑作草，晴窗細乳戲分茶。素衣莫起風塵嘆，猶及清明可到家。
延和殿退朝口號二首、  其一 陸游 
雨餘未肯放朝暾，穿仗恭承聖主恩。清蹕傳聲徐御殿，紫衣引拜許龍門。徘徊漫結堯階戀，零落難招楚澤魂。歸去猶堪誇里巷，桐江新賜兩朱轓。
延和殿退朝口號二首、  其二 陸游 
十年短櫂樂滄波，強著朝衫棄釣蓑。才薄何堪試馮翊，恩深猶許對延和。空牆烟柳遥迎馬，輦路春泥欲濺鞾。莫恨此身衰病去，同時朝士久無多。
簡楊庭秀 陸游 
衮衮過白日，悠悠良自欺。未成千古事，易滿百年期。黄卷閑多味，紅塵老不宜。相逢又輕别，此恨定誰知。
飲張功父園戲題扇上 陸游 
寒食清明數日中，西園春事又匆匆。梅花自避新桃李，不爲高樓一笛風。
夜泛西湖示桑甥世昌 陸游  西湖
嗟我客上都，忽已見暮春。騎馬出闇門，眯眼吹紅塵。西湖商賈區，山僧多市人。誰令污泉石，只合加冠巾。黄冠更可憎，狀與屠沽鄰。齁齁酒肉氣，吾輩何由親。少須一鬨散，境寂鷗自馴。舉手邀素月，移舟采青蘋。鍾從南山来，殷殷浮烟津。鶴髮隱者歟，長樂收釣緍。畏冷不竟夕，恨此老病身。明發復擾擾，吾詩其絕麟。
小舟過御園二首  其一 陸游 
聖主憂民罷露臺，春風别苑晝常開。盡除曼衍魚龍戲，不禁芻蕘雉兔来。水鳥避人横翠靄，宫花經雨委蒼苔。殘年自喜身強健，又作清都夢一回。
小舟過御園二首  其二 陸游 
水殿西頭起砌臺，緑楊閙處杏花開。簫韶本與人同樂，羽衛纔聞歲一来。鷁首波生涵藻荇，金鋪雨後上莓苔。遠臣侍宴應無日，目斷堯雲到晚回。
自真珠園泛舟至孤山 陸游 
呼船徑截鴨頭波，岸幘閑登瑪瑙坡。弦管未嫌驚鷺起，塵埃無奈污花何。宦情不到漁蓑底，詩興偏於野寺多。明日一藤龍井去，誰知伴我醉行歌。
真珠園雨中作 陸游 
清晨得小雨，憑閣意欣然。一掃群兒迹，稍稀遊女舩。烟波蘸山脚，濕翠到闌邊。坐誦空濛句，予懷玉局仙。
還家二首  其一 陸游 
富貴元須早致身，白頭豈復市朝人。數聲鵯鵊呼殘夢，一架酴醿送晚春。疊嶂出雲明客眼，澄江漲雨濯京塵。逢人枉道哦詩瘦，下語今年尚未親。
還家二首  其二 陸游 
天津橋上醉騎驢，一錦囊詩一束書。作客況當多病後，還家已過暮春初。泥深村巷人誰顧，草滿園畦手自鉏。不爲衰遲思屏迹，此心元向利名疏。
初歸偶到近村戲書 陸游 
雨過一村暗，風回百草香。刺船過古埭，倚杖立新塘。醉覺乾坤大，閑知日月長。暮歸詩滿卷，雖老尚能狂。
題跨湖橋下酒家 陸游 
湖水綠於染，野花紅欲燃。春當三月半，狂勝十年前。小店開新酒，平橋上畫船。翩翩幸強健，不必愧華顛。
春遊至樊江戲示坐客 陸游 
江頭蕭蕭春色暮，柳陰遊魚飽飛絮。芼羮箭筍美如玉，點豉絲蒓滑縈筯。銀鞍烏帽尋春客，朱户青旗沽酒處。浮生細看纔幾時，一笑自應忘百慮。綠杯到手不肯盡，寶带照地身何與。酴醿爛漫我欲狂，茗艼還家君勿遽。
暮春 陸游 
憔悴都門白髮新，歸来一振客衣塵。啼鶯妒夢頻催曉，飛絮鍾情獨殿春。湖上風光猶淡沱，尊前懷抱頗清真。詩成絕恨知心少，自寫吳牋寄故人。
天華寺前遇縣令過避之入寺僧皆晝睡 陸游 
墮絮飛花掠釣舩，天華寺下賞春妍。縣多官府鳴騶過，僧少樷林避客眠。出網長魚猶鱍鱍，爭泥新燕欲翩翩。典衣剩買旗亭醉，已過旗亭六十年。
偶得海錯侑酒戲作 陸游 
判無神藥斸清冥，放筯那憎海物腥。滿貯醇醪漬黄甲，密封小瓮餉紅丁。從来一飽忘南北，此去千鍾任醉醒。添雪更知憑茗椀，山童敲臼隔窗聽。
雨晴遊香山 陸游 
雨打酴醿夜未拆，一晴柳岸先飄雪。我揺畫檝鏡湖中，碧水青天兩奇絕。長歌縹緲雲不動，横笛清悲竹將裂。悠然起舞影零亂，卓爾四顧心激烈。好山可隱輕捨去，故人已貴長乖隔。肺渴生塵防酒興，眼暈成花作書厄。平生所期無一遂，獨有曠快相除折。夜歸燈火閙湖邊，淡淡西南一鈎月。
春遊絕句 陸游 
一百五日春郊行，三十六溪春水生。千秋觀裏逢急雨，射的峰前看晚晴。
夜行玉笥樵風之間宿龍瑞 陸游 
野店谿橋供晚餉，吟邊醉裏弄春風。馬行缺月黄昏後，鍾下亂山空翠中。名宦不辭成寂寂，歲時惟恨去怱怱。頗聞禹穴遺書在，安得高人與細窮。
聞傅氏莊紫笑花開急棹小舟觀之 陸游 
日長無奈清愁處，醉裏来尋紫笑香。漫道閑人無一事，逢春也似蜜蜂忙。
遊法雲寺觀彝老新葺小園 陸游 
古寺朱扉傍水開，高僧笑語共徘徊。陰陰曲徑人稀到，一一名花手自栽。竹筧引泉滋藥壟，風爐篝火試茶杯。此行自喜非生客，二百年間六世来。
鹹韲十韵 陸游 
九月十月屋瓦霜，家人共畏畦蔬黄。小甖大甕盛滌濯，青菘緑韭謹蓄藏。天氣初寒手訣妙，吳鹽正白山泉香。挾書旁觀稺子喜，洗刀竭作厨人忙。園丁無事臥曝日，棄葉狼籍堆空廊。泥爲緘封糠作火，守護不敢非時嘗。人生各自有貴賤，百花開時促高宴。劉伶病酲相如渴，長魚大肉何由薦。凍韲此際價千金，不數狐泉槐葉麫。摩挲便腹一欣然，作歌聊續冰壺傳。
長門怨 陸游 
未央宫中花月夕，歌舞稱觴天咫尺。從来所恃獨君王，一日讒興誰爲直。咫尺之天今萬里，空在長安一城裏。春風時送簫韶聲，獨掩羅巾泪如洗。泪如洗兮天不知，此生再見應無期。不如南粤匈奴使，航海梯山有到時。
遣興 陸游 
莫羨朝回带萬釘，吾曹要可草堂靈。風来弱柳揺官綠，雲破奇峰湧帝青。聽盡啼鶯春欲去，驚回夢蝶醉初醒。從教俗眼憎疏放，行矣桐江酹客星。
晨坐道室有感 陸游 
一缽青精便有餘，世間萬事總成疏。手揮弦上烏棲曲，口誦巖間鳥跡書。丹氣初升勤沐浴，芝房未熟飽耘鋤。碧霄騰舉人人事，莫戀污渠與臭帑。
晝臥 陸游 
忽忽見春盡，徂年那更還。香生帳裏霧，書積枕邊山。凌厲心猶壯，沈緜氣已孱。千秋有管葛，看鏡汗吾顔。
雨晴 陸游 
久雨作我病，今朝身頓輕。花房避初旭，簾影弄新晴。漉酒綸巾折，聽琴拄杖横。翛然又終日，未覺負平生。
宿石帆山下二首  其一 陸游 
卷地東風吹釣船，石帆重到又經年。放翁夜半酒初解，落月啣山聞杜鵑。
宿石帆山下二首  其二 陸游 
繫船禹廟醉如泥，投宿漁家月向低。濕翠撲人濃可掬，始知身在石帆西。
小雨泛鏡湖 陸游 
吾州清絕冠三吴，天寫雲山萬幅圖。龍化廟梁飛白雨，鶴收仙箭下青蕪。菱歌嫋嫋遥相答，烟樹昏昏淡欲無。端辦一船多貯酒，敢辭送老向南湖。
小憩村舍 陸游 
藤梢維艇子，烟際覓人家。小婦篸新麥，群童摘晚茶。溪雲易成雨，崖樹少開花。聊寄平生快，青鞵到若耶。
平水 陸游 
水悍溪橋敗，沙頽野徑移。年華入詩卷，心事付笻枝。雨霽鵓鳩喜，春歸鶗鴂知。客庖消底物，麥飯薦蒓絲。
初夏山中 陸游 
又報東皇促駕歸，醉中闕賦送春詩。佛缾是處見紅藥，僧榻有時聞子規。野客欵門聊倒屣，谿潭照影一軒眉。年光佳處惟初夏，兒女紛紛詎得知。
雨後 陸游 
礎潤還成雨，雲收旋作晴。巖花分日發，林筍逐番生。筆硯行常具，軒窗晚更明。塵埃幸不到，那得廢詩情。
雲門溪上獨步 陸游 
山路聨翩十日陰，晚晴剩喜得幽尋。殘紅猶有數枝在，漲緑真成一倍深。泉響珮環鳴闇壑，月明珠璧散疏林。歸来寂寞鐘初動，羞向孤燈說壯心。
雲門過何山 陸游 
漠漠稻滿陂，濛濛雨霑衣。林花落更新，磎鳥止復飛。我作山中行，十日未擬歸。思酒過野店，念茶叩僧扉。眠枕松下石，適意無訶譏。心廣體自舒，泰然不肉肥。念昔在官塗，萬事與願違。逢人無一欣，對食或累欷。低回三十年，竟不飽蕨薇。空將書五車，自誑腹十圍。餘日猶幾何，可復貪塵鞿。賸拾柏子香，閉門觀昨非。
明覺院 陸游 
細路蟠青壁，層軒倚碧空。天香下塵世，僧梵起雲中。藤絡將頹石，松號不斷風。尤憐扶杖處，直下數飛鴻。
自雲門至上竈欲遊一二僧庵以雨不果 陸游 
道遠晨炊米，風和晝減衣。花殘孔官廟，苔滿葛仙磯。剩欲尋僧話，先判秉炬歸。山昏又成雨，心事固多違。
自上竈過陶山 陸游 
宿雨初收見夕陽，縱横流水入陂塘。蠶家忌客門門閉，茶户供官處處忙。綠樹村邊停醉帽，紫藤架底倚胡床。不因蕭散遺塵事，那覺人間白日長。
四月 陸游 
四月江南暑尚微，虚堂初換葛衣時。懶陪陌上雍容騎，且對窗間腷膊棋。糝徑落花猶片片，拂雲新竹已離離。年来病肺疏杯酌，應接風光賴有詩。
初夏閑居即事 陸游 
門巷蕭蕭日正長，方床曲几傲羲皇。輕風忽起楊花閙，清露初晞藥草香。對奕兩奩飛黑白，讎書千卷雜朱黄。穿簾語燕能從我，分爾湖邊一夏涼。
夜汲 陸游 
酒渴起夜汲，月白天正青。銅瓶響寒泉，聞之心自醒。井邊雙梧桐，映月影離離。上有獨棲鵲，細爪握高枝。我欲畫團扇，良工不可求。三嘆拊庭楯，浩然風露秋。
排悶 陸游 
老去知心少，流塵鎖斷弦。尊空問字酒，囊罄作碑錢。掃葉供朝爨，和泥補漏船。胸中元浩浩，白眼望青天。
初夏夜賦 陸游 
好景入新夏，幽人臥弊廬。廊腰得風遠，樹罅見星疏。門掩鴉棲後，鐘鳴月上初。青燈尚堪近，起了讀殘書。
新霽城南舟中夜興 陸游 
身是江湖不繫船，雨餘隨處一翛然。浮雲盡斂出青嶂，孤月徐升行碧天。收網漁歌移别浦，隔城塔影落前川。明朝閑就平洲飲，巾履追涼又一年。
泊舟二首  其一 陸游 
蘸岸烟波檥畫船，幅巾蕭散餞流年。兩行楊柳吹晴雪，只著啼鶯未著蟬。
泊舟二首  其二 陸游 
湖水無風鏡面平，巉巉倒影萬峰青。放翁眼界便疏豁，過盡蘆村泊蓼汀。
飲伯山家因留宿 陸游 
小醉悠然不作酲，斷雲飛盡却成晴。月生檐外見簾影，風下城頭聞角聲。岸幘莎庭便髮冷，酌泉桐井覺魂清。雞號忽報明星上，夢破虚皇白玉京。
夜泛蜻蜓浦 陸游 
四顧水無際，三更月未生。偶成揺檝去，不減御風行。烟浦漁歌斷，蘆洲鬼火明。還家人已睡，小立叩柴荆。
晨起看山飲酒 陸游 
愛山入骨髓，嗜酒在膏肓。跌宕風烟外，歌呼麯蘖傍。虚窗天柱曉，小瓮槖泉香。垂老叨微祿，齋居靜不忙。
枕上偶賦 陸游 
初夏暑猶薄，紗幮怯夜深。孤螢入窗罅，斜月下牆陰。靜養觀書眼，窮悲濟世心。吾衰亦久矣，徂歲苦駸駸。
自詠 陸游 
射的山前一老樵，此生何敢辱旌招。繆緣學道肱三折，不遇知音尾半焦。去蠧區區慚啄木，附高矯矯鄙凌霄。但令窮死心無愧，也勝鳴珂事早朝。
題齋壁四首  其一 陸游 
二十餘年此結茆，園公谿父日論交。風翻半浦亂荷背，雨放一林新笋梢。隔葉晚鶯啼谷口，唼花雛鴨聚塘坳。出門行罷還無事，借得丹經手自抄。
題齋壁四首  其二 陸游 
四顧茫茫水接天，幽居真箇似乘船。月窗竹影連棲鵲，露井桐聲带斷蟬。甘寢每憎茶作祟，清狂直以酒爲仙。形骸那得常羈束，六十年来又二年。
題齋壁四首  其三 陸游 
舴艋爲家一老翁，陽狂羞與俗人同。夢回菱曲漁歌裏，身寄蘋洲蓼浦中。斷簡塵埃存治道，高丘草棘閉英雄。旗亭村酒何勞醉，聊豁平生芥蒂胸。
題齋壁四首  其四 陸游 
稽山千載翠依然，著我山前一釣舩。瓜蔓水平芳草岸，魚鱗雲襯夕陽天。出從父老觀秧馬，歸伴兒童放紙鳶。君看此翁閑適處，不應便謂世無仙。
丙午五月大雨五日不止鏡湖渺然想見湖未廢時有感而賦 陸游 
朝雨暮雨梅正黄，城南積潦入車箱。鏡湖無復鍼青秧，直浸山脚白茫茫。湖三百里漢訖唐，千載未嘗廢陂防。屹如長城限氐羌，嗇夫有秩走且僵。旱有灌注水何傷，越民歲歲常豐穰。泆湖誰始謀不臧，使我婦子饜糟糠。陵遷谷變亦何常，會有妙手開湖光。蒲魚自足被四方，烟艇滿目菱歌長。
遊鄞 陸游 
晚雨初收旋作晴，買舟訪舊海邊城。高帆斜挂夕陽色，急櫓不聞人語聲。掠水翻翻沙鷺過，供厨片片雪鱗明。山川不與人俱老，更幾東来了此生。
泊上虞縣 陸游 
鄞江久不到，乘興偶東遊。漲水崩沙岸，歸雲抱縣樓。吟餘聲混混，梳罷髮颼颼。喜見時平象，新絲入市稠。
發丈亭二首  其一 陸游 
姚江乘潮潮始生，長亭却趁落潮行。參差鄰舫一時發，臥聽滿江柔櫓聲。
發丈亭二首  其二 陸游 
玄雲垂天暗如漆，櫓聲嘔軋知船行。南風忽起卷雲去，江月已作金盆傾。
明州 陸游 
豐年滿路笑歌聲，蠶麥俱收穀價平。村步有船衘尾泊，江橋無柱架空横。海東估客初登岸，雲北山僧遠入城。風物可人吾欲住，擔頭蒓菜正堪烹。
水亭獨酌十二韵 陸游 
清風掃鬱蒸，爽氣生户牖。客中淡無事，翛然一杯酒。書生拙自料，事業期不朽。少年忝朝跡，蹭蹬今白首。歴觀千載事，和戎固嘗有。定襄伍原間，乃可畫地守。神州在何許，東巡已去久。煌煌一統業，謨訓其可負。荆楚多劍客，宣潤冨弩手。孰能用其長，坐使老農畞。講武幸長楊，勞軍臨細柳。中興望聖時，未死得見否。
坐客有談狄魚眼眶之美者感嘆而作 陸游 
黄雀頭顱羞五鼎，狄魚眼眶參雋永。兩螯何辠蟹喪軀，一臠可憐牛斷領。霜刀斫膾幾許痛，公子方誇醉魂醒。物生怖死與我均，碪几流丹只俄頃。哀哉堂堂七尺身，正坐舌端成業境。豪華只可誇僕妾，報應那知類形影。世間擾擾何時了，一念超然差若頴。不妨瓦缽飽晚菘，更汲山泉試春茗。
衰病不復能劇飲而多不見察戲作此詩 陸游 
平生不持面看人，寧作五湖雲水身。忍窮閉門豈自苦，是中有味敵八珍。酒杯瀲灩鼓吹作，我自悲吒人自樂。更闌坐睡不得去，如鷹在鞲虎遭縛。丈夫歡樂自有時，遇酒先怯非予衰。萬騎擊胡青海岸，此時意氣令君看。
或以予辭酒爲過復作長句 陸游 
陸生酒戸如蠡迮，痛酒豈能堪大白。正緣一快敗萬事，往往吐茵仍墮幘。爾来人情甚不美，似欲殺我以麯蘖。滿傾不許計性命，傍睨更復騰頰舌。醉時狂呼不復覺，醒後追思空自責。即今願與交舊約，三爵甫過當亟徹。解衣摩腹午窗明，茶磑無聲看霏雪。
行路難 陸游 
平生結交無十人，與君契合懷抱真。春遊有時馬忘秣，夜話不覺雞報晨。極知貧賤别離苦，明日有懷就誰語。人無根柢似浮萍，未死相逢在何許。道邊日斜泣相持，旗亭取醉不須辭。君貴堂厨萬錢食，我勸一杯應不得。
千峰榭宴坐 陸游 
蒼寒千疉擁官居，吏退憑高樂有餘。盡日烟雲窮變化，入秋草木漸凋疏。朱弦靜按新傳譜，黄卷閑披累譯書。聊與邦人共無事，吾僚不用笑迂疏。
喜雨二首  其一 陸游 
勢掠郊原飛急雪，聲揺窗户過奔雷。坐知多稼連雲熟，不獨新涼傍枕来。
喜雨二首  其二 陸游 
淅瀝簷聲枕上聞，攬衣起坐對爐熏。萬家歌舞豐年樂，未費烏龍一綫雲。
五鼓 陸游 
樓堞鼕鼕鼓，簾櫳煜煜燈。浪名隨牒吏，實似打包僧。衰病元難強，疏慵每自憎。誰知戍邊日，秋野正呼鷹。
官居戲詠三首  其一 陸游 
萬里飄然似斷蓬，桐廬江上又秋風。判餘牘尾棲鴉濕，衙退庭中立雁空。燈火市樓知酒賤，歌呼村路覺年豐。誰言病守無歡意，也與他人一笑同。
官居戲詠三首  其二 陸游 
說著功名即自羞，暮年世味轉悠悠。一庭落葉楸梧老，萬里悲風鼓角秋。懷綬不爲明日計，登樓且散異鄉愁。漁舟大似非凡子，能揀溪山勝處留。
官居戲詠三首  其三 陸游 
城頭閑倚一枝藤，病起清羸不自勝。衙鼓有期催晚坐，絛鈴無賴喚晨興。愛書習氣嗟猶在，寡過工夫愧未能。寂寞已無臺省夢，諸公衮衮自飛騰。
倦眼 陸游 
看書澀似上羊腸，得睡甘如飲蜜房。起坐藤床搔短髮，數聲畫角報斜陽。
拜旦表 陸游 
一封馳奏效嵩呼，清蹕何時返故都。只道建炎巡狩禮，誰知故事自祥符。
早自烏龍廟歸 陸游 
殘漏聲中聽曵鈴，翩翩吹帽出郊坰。雨餘澗落雙虹白，雲合山餘一髮青。鐵馬蹴冰悲昨夢，朱顔辭鏡感頽齡。歸来獨對空齋冷，鳥迹蒼苔自滿庭。
上丁 陸游 
燎火朙中庭，老槐泣殘雨。白頭奉祀事，恐懼劇仰俯。三終樂在懸，再拜肉升爼。誰言千載後，恍若到鄒魯。吾國雖褊小，大社胙茆土。如何儼章綬，日夜臨箠楚。藏書如丘山，及物無一羽。吾其可憐哉，去去老農圃。
新秋 陸游 
打窗落葉報秋期，病叟頽然兩鬢絲。縱酒已無年少夢，讀書仍負夜涼時。問囚損氣嗟誰念，學道刳心恐已遲。買鶴清溪歸計足，寄聲先遣故人知。
殘年 陸游 
殘年迫鍾漏，病骨怯風霜。投幘早當去，強顔徒自傷。文符紛似雨，訟訴進如牆。笑殺滄浪客，微官有許忙。
休日行郡圃 陸游 
南山如黛照朱扉，地接官居到亦稀。寒蝶徘徊掠衰草，孤花閑淡弄斜暉。荒城歌舞難娛客，休日文書且解圍。猶勝去年窮巷底，臥聞砧杵念秋衣。
登北榭 陸游 
繞城山作翠濤傾，底事文書日有程。無溷我爲揮吏散，獨登樓去看雲生。香浮鼻觀煎茶熟，喜動眉間煉句成。莫笑衰翁淡生活，它年猶得配玄英。
小酌 陸游 
簾外桐疏見露蟬，一壺聊醉嫩寒天。團臍磊落吴江蟹，縮項輪囷漢水鯿。投老宦遊真漫爾，平生懷抱固超然。文書縛急何由耐，會向長安市上眠。
焚香作墨瀋決訟吏皆退立一丈外戲作此詩 陸游 
客鬢新添幾縷絲，山城且付一官癡。空濛碧靄籠香岫，霮䨴玄雲起墨池。判牒不妨閑作草，坐衙聊得細哦詩。吏民莫怪秋来健，漸近南山射虎時。
齋中閑詠 陸游 
風號萬物作濤聲，雲截千峰似几平。多病支離仍老境，暮秋蕭瑟更山城。燕觴久罷塵痕積，庭訟全稀蘚暈生。莫道齋中日無事，焚香掃地又詩成。
秋夜聞雨 陸游 
香斷燈昏小幌深，不堪病裏值秋霖。驚回萬里關河夢，滴碎孤臣犬馬心。清似釣舩聞急瀨，悲於靜院聽繁砧。玉峰老去情懷惡，穩受千莖雪鬢侵。
自詠 陸游 
鈍似窗間十月蠅，淡如世外一孤僧。心勞撫字雖亡補，筆判虚空却粗能。厭見文書衘客袖，但思蔬水曲吾肱。何時却宿雲門寺，靜聽霜鐘對佛燈。
秋懷 陸游 
少時本願守墳墓，讀書射獵畢此生。斷蓬遇風不自覺，偶入戎幙從西征。朝看十萬閱武罷，暮馳三百巡邊行。馬蹏度隴雹聲急，士甲照日波光朙。興懷徒寄廣武嘆，薄福不挂雲臺名。頷鬚白盡愈落莫，始讀法律親笞榜。訟氓滿庭閙如市，吏牘圍坐高于城。未嫌樵唱作野哭，最怕甜酒傾稀金文。平生養氣頗自許，雖老尚可吞司并。何時擁馬横戈去，聊爲君王護北平。
不寐 陸游 
閏年九月已重裘，說著功名即自羞。病骨不禁霜氣峭，高風正送雁聲遒。半杯濁酒如欺老，一點青燈欲訴愁。不寐裁詩真習氣，輸它睡足向黄州。
醉中戲作 陸游 
當年買酒醉新豐，豪士相期意氣中。插羽軍書立談辦，如山鐵騎一麾空。玉關久付清宵夢，笠澤今成白髮翁。堪笑燈前如意舞，尚將老健壓諸公。
頻夜夢至南鄭小益之間慨然感懷二首  其一 陸游 
身似庵居老病僧，罷參不復繫行縢。夢中忽在三泉驛，庭樹鳴梟鬼弄燈。
頻夜夢至南鄭小益之間慨然感懷二首  其二 陸游 
客枕夢遊何處所，梁州西北上危臺。雪雲不隔平安火，一點遥從駱谷来。
夜雨枕上 陸游 
秋雨不肯晴，秋夜不肯明。寸心集百憂，厭此點滴聲。歲月不貸人，老病忽至此。丈夫本憂世，兒女乃畏死。
雨夜 陸游 
蒼雲晝埋山，白雨夜溢渠。虚堂閃風燈，獨處誰與娱。吾生過六十，鬢髮日夜疏。出當飲美酒，歸當讀奇書。可憐兩不遂，兀兀如枯株。明復對胥吏，孤憤何由攄。
安流亭俟客不至獨坐成詠 陸游 
憶昔西征鬢未霜，拾遺陳迹吊微茫。蜀江春水千帆落，禹廟空山百草香。馬影斜陽經劍閣，櫓聲清曉下瞿唐。酒徒雲散無消息，水榭憑欄泪數行。
秋興二首  其一 陸游 
楸槐雨霋霋，鳬雁水拍拍。曉行城南路，落葉滿阡陌。新霜上衰鬢，吾死亦已迫。那將有限身，常作未歸客。長吟側紗帽，萬里一秋色。世俗不足論，天豈無皁白。
秋興二首  其二 陸游 
朝先鳴雞興，夕殿棲鵶還。符檄積几案，寢飯於其間。搒笞督租賦，涉筆騂我顔。忽忽過白日，胡能慰惸鰥。葉脫横林疏，䰀鬌溪南山。豈無一杯酒，吾事何時閑。
燕堂獨坐意象殊憒憒起登子城作此詩 陸游 
睡魔困衰翁，白日坐兀兀。忽然振衣起，目瞭尚如鶻。憑高望中原，佳氣未消歇。逆賊稽大刑，痛憤深至骨。新霜下昌陵，草有胡馬齕。羽林百萬士，何日聞北伐。賤臣官有守，不敢叫行闕。夢中涉黄河，太行高硉矹。天河未洗兵，封豕食上國。坐令河洛間，百郡暗荆棘。夷吾非王佐，尚足救左袵。中原消息斷，吾輩何安寢。世俗苦齷齪，誰與共此功。安知無奇士，悲歌燕市中。
秋雨北榭作 陸游 
秋風吹雨到江濆，小閣疏簾曉色分。津吏報增三尺水，山僧歸入萬重雲。飄零露井無桐葉，斷續烟汀有雁群。了却文書早尋睡，檐聲偏愛枕閑聞。
次韵王給事見寄 陸游 
大手方司一世文，癯儒何敢望餘塵。誰知天上黄扉貴，肯記江邊白髮新。末路愈窮詩有祟，舊書渾忘筆無神。床頭周易尊中酒，猶賴渠儂不負人。
病中夜半 陸游 
蕭蕭欲脫猶吟葉，耿耿微明未滅燈。夜半不眠閑倚壁，使君清似北山僧。
即事 陸游 
組繡紛紛衒女工，詩家於此欲途窮。語君白日飛昇法，正在焚香聽雨中。
歲晚懷故人 陸游 
衰髯白盡無添處，病骨癯然欲折時。客抱琴来聨瀹茗，吏封印去又哦詩。山横城上勢如壓，角動樓頭聲正悲。零落斷鴻書不到，歲殘何以慰相思。
焉耆行二首  其一 陸游 
焉耆山頭暮烟紫，牛羊聲斷行人止。平沙風急捲寒蓬，天似穹廬月如水。大胡太息小胡悲，投鞍欲眠且復起。漢家詔用李輕車，萬丈戰雲来壓壘。
焉耆行二首  其二 陸游 
焉耆山下春雪晴，莽莽惟有蒺藜生。射麋食肉飲其血，五穀自古惟聞名。樵蘇切莫近亭障，將軍臥護真長城。十年牛馬向南睡，知是中原今太平。
丙午初冬得心腹痛疾大下而愈羸耗不支方在告臥燕堂東偏聞民間前一夕被盜者慨然有感 陸游 
愔愔四壁空，宛宛一室奧。雨聲靜更聞，雨氣深不到。下簾設紙屏，篝火支藥竈。勿言此幽陋，足以養衰眊。頗聞閭里間，比夕多狗盗。游徼無乃闕，鰥寡將孰告。家貧未决去，祿食當念報。臥痾疇敢安，起立擲吾帽。
因王給事回使奉寄 陸游 
雨昏郡郭連三日，吏報江流忽數回。正嘆舩如天上坐，那知人自日邊来。臂弓腰箭身今老，航海梯山運已開。漢冦不應常自守，期公決策畫雲臺。
病告中遇風雪作長歌排悶 陸游 
風雪横街不能出，閉戸垂帷養衰疾。黄昏臥聽打窗聲，聊挽清寒入詩律。公孫布被久有味，子敬青氊暖無匹。石鼎閑烹似爪茶，霜皺旋破如拳栗。蹲鴟足火微點鹽，罌粟熬湯旋添蜜。龍蛇𧥄𧥄寒筍束，子母累累丹柿實。玉狸試說涎已墮，石芥纔嘗酒如失。天公付汝亦已厚，飽食長謠抱雙膝。丈夫豈爲口腹計，壯志常恐無時畢。伐胡疏奏端許前，腰領敢辭膏斧鑕。
冬夜戲作 陸游 
賤貧百年愁，老大萬事倦。起家來牧民，竊語笑丞掾。拘攣拙徵科，儉陋省遊宴。不思返江湖，乃爾辱畿甸。斯言中吾病，有靦在其面。行當自劾去，暫寓等郵傳。十月夜正長，歲事到冰霰。膏油幸可具，更盡書一卷。
夜坐二首  其一 陸游 
曲几蒲團夜過分，頹然半脫鹿皮巾。驚鴻避弋鳴煙渚，斷角凌風上雪雲。仕宦愈知林下貴，窮愁方策酒中勛。扁舟東去何時辦，昔向金丹幸有聞。
夜坐二首  其二 陸游 
山城意象自蕭然，況是高齋作雪天。漸暗玉蟲寒有燼，欲殘金鴨暖無烟。衰容病後如添歲，遥夜冬来抵過年。安得龍綃三丈幅，爲君試寫白雲篇。
遣興 陸游 
圖書雞犬共扁舟，又續人間汗漫遊。醉眼本輕千古事，釣竿新賜一灘秋。慣看浮世成陵谷，莫露神光上斗牛。老病豈堪常作客，夢尋歸路傍西疇。
登紫翠樓 陸游 
水落溪聲壯，天寒山色奇。殘雲宿虚閣，馴鷺下清池。簿領消豪氣，功名負聖時。憑高不勝嘆，神武迫歸期。
丙午十月十三夜夢過一大冢傍人爲余言此荆軻墓也按地志荆軻墓蓋在關中感嘆賦詩 陸游 
采藥遊名山，物外富真賞。秋關策蹇驢，雪峽蕩孤漿。還鄉忽十載，高興寄遐想。夢行河潼間，初日照仙掌。坡陀荆棘冢，狐兔伏蓁莽。悲歌易水寒，千古見精爽。國讎久不復，驚覺泚吾顙。何時真過兹，薄酹神所饗。
病起小飲 陸游 
病起新霜滿鬢蓬，憑高一笑與誰同。酒如淥靜春江水，人有鴻荒太古風。野寺鐘来夕陽外，寒山空插亂雲中。一官正爾妨人樂，只合滄浪狎釣翁。
冬夜讀書 陸游 
莫笑燈檠二尺餘，老来舊學要耘鉏。寒生點滴三更雨，喜動縱横萬卷書。本著儒冠那免此，可因吏牘頓抛渠。善和舊賜今猶在，剩采芸香辟蠧魚。
夜坐觀小兒作擬毛詩欣然有賦 陸游 
北風城頭鼓紞紞，徂歲崢嶸正多感。老夫假寐角巾低，稺子高吟兩髦髧。衰遲笑我藏袖手，狂率憐渠滿軀膽。旋炊粉饐裹青箬，新煠餳枝綴紅糝。未言問事漸瀾翻，且賞揮毫能果敢。嗟予疇昔如汝年，萬卷縱横恣窺覽。即今見汝尚懽欣，此癖真同嗜昌歜。夜闌我困兒亦歸，獨與貍奴分坐毯。
郡齋偶書三首  其一 陸游 
白首奉魚書，蕭然一事無。吏閑晨已散，人醉暮相扶。卷野收禾黍，連江下舳艫。山城君勿誚，東北是皇都。
郡齋偶書三首  其二 陸游 
翠嶺當城起，清江擘硤流。軻峨商客艑，嘈囋酒家樓。豐歲人元樂，殘年我獨愁。秦吴環萬里，感槩故貂裘。
郡齋偶書三首  其三 陸游 
江墮清笳月，霜嚴畫戟門。灘聲寒更壯，山氣旦常昏。揺落悲徂歲，羈遊憶故園。無勞空竊食，何以報君恩。
燈下閱吏牘有感 陸游 
老眼今年太負渠，羲經魯史頓成疏。一爲柱後惠文吏，厭讀司空城旦書。正苦雁行須束縛，不言鼠輩合誅鉏。致君堯舜元無術，黄卷何辭飽蠧魚。
過放生池追懷江公民表諫議池蓋公所創也 陸游 
釣臺先生諫大夫，建中初元起江湖。是是非非玉座側，身可死徙志不渝。烟汀月島二十載，白髮短䑧藏菰蒲。晚蒙湔洗得一障，上奏猶自稱粗疏。此公造處直奇特，竺乾先生分半席。九州看如掌中果，天不遣爲吁可惜。徑歸斂手築陂池，也活龜魚論萬億。骨冷桐山喚不聞，停車悵望春波碧。
園中絕句二首  其一 陸游 
梅花重壓帽簷偏，曵杖行歌意欲仙。後五百年君記取，斷無人似放翁顛。
園中絕句二首  其二 陸游 
溪北溪南飛白鷗，夕陽明處見漁舟。憑誰爲剪機中素，畫取天涯一片秋。
戲作 陸游 
歸臥元知作餓夫，官遊依舊是癯儒。免教妻子爭秔秫，秋稼連雲一稜無。
縱筆三首  其一 陸游 
閑經月下白蘋洲，半脫風前紫綺裘。曾值東風謁鸞駕，却因南渡看龍舟。年光已付瞢騰醉，天宇誰從汗漫遊。莫怪又成横笛去，故人期我玉華樓。
縱筆三首  其二 陸游 
東都宫闕鬱嵯峨，忍聽胡兒敕勒歌。雲隔江淮翔翠鳳，露霑荆棘沒銅駝。丹心自笑依然在，白髮將如老去何。安得鐵衣三萬騎，爲君王取舊山河。
縱筆三首  其三 陸游 
行省當年駐隴頭，腐儒隨牒亦西遊。千艘衝雪魚關曉，萬竈連雲駱谷秋。天道難知羌更熾，神州未復士堪羞。會須瀝血書封事，請報天家九世讎。
病中偶得名酒小醉作此篇是夕極寒 陸游 
一壺花露拆黄縢，醉夢酣酣喚不譍。屏暖半銷香鴨火，窗寒初結研蟾冰。詩囊羞澀悲才盡，藥褁縱横覺病增。早挂朝衣歸去是，貴人誰記接茵憑。
晨讀道書 陸游 
家貧悔嗜酒，年邁思學道。雖云善補過，見事恨不早。儒生守章句，忽忽遂將老。巖間得奇書，足以慰華皓。丹液下注臍，黄雲上通腦。海山行當歸，白髮何足掃。
後園獨步有懷張季長正字 陸游 
斯世元知少賞音，道存何恨死山林。半生去國風埃面，一片憂時鐵石心。閑看斷雲成小立，偶穿修竹得幽尋。故人已到梁州未，尺紙東来抵萬金。
老將效唐人體 陸游 
寶劍夜長鳴，金痍老未平。指弓誇野戰，抵掌說番情。已矣黑山戍，悵然青史名。和親不用武，教子作儒生。
書憤 陸游 
清汴逶迤貫舊京，宫牆春草幾番生。剖心莫寫孤臣憤，抉眼終看此虜平。天地固將容小醜，冦戎自慣瀆齊盟。蓬窗老抱横行略，未敢隨人說弭兵。
晨起 陸游 
衣潤熏籠暖，燈殘漏箭長。鳴雞带窗月，立馬怯庭霜。病骨陰晴覺，官身早夜忙。火城那復夢，愁絕軟塵香。
雪 陸游 
但苦奇寒惱病翁，豈知上瑞報年豐。一庭不掃待新月，萬壑盡平號斷鴻。繭紙欲書先研凍，羽觴纔舉已尊空。若耶溪上梅千樹，欠我今年繫短篷。
歲晚書懷 陸游 
早見龍翔上太清，即今孤宦老山城。靈丹不解換凡骨，薄命枉教生太平。積雪樓臺增壯觀，近春鳥雀有和聲。如山吏牘何時了，惆悵西窗晚照明。
晨過天慶 陸游 
蘿月挂團璧，松風號急灘。孤燈經院曉，殘雪醮壇寒。賸欲閑扶杖，何妨醉墮冠。詩成興不盡，萬里跨青鸞。
冬夜 陸游 
翩翩殘歴不滿紙，坎坎疊鼓無停撾。香殘未消古鼎火，燈暗尚結寒缸花。長安故人日已遠，錦江小築天之涯。拘攣動覺吏有責，幽獨更似僧無家。臥聞沙雁叫空濶，想見雪谷森谽谺。起提一筆掃疋紙，入卷颯颯奔龍蛇。
比得朋舊書多索近詩戲作長句 陸游 
庭下訟訴如堵牆，案上文書海茫茫。酒酸{炙火=肉}冷不得嘗，椎床大叫欲發狂。故人書来索文章，豈知吏責終歲忙。寒龜但欲事縮藏，病驥敢望重騰驤。日曛稍退鳬鶩行，小山樷竹堂東廂。呼兒深炷銅爐香，楚騷爲我祓不祥。
休日感興 陸游 
宦海風波實飽經，久將人世寄郵亭。家無釵澤窮馮衍，身著襦裙老管寧。藥圃按行新蔓綠，書樓徙倚暮山青。偶然得句悲誰屬，零落交朋比曉星。
病中偶書 陸游 
燈火青熒古屋深，挂冠境界已駸駸。竹枝影瘦横殘月，藥杵聲寒續暮砧。病覺死生真大事，老知道德愧初心。經龕禪版殊當勉，懶學莎蛩事苦吟。
寒夜 陸游 
脫葉爭辭木，寒雲巧護霜。羈遊少歡樂，短景極怱忙。吟苦蟲催織，鳴哀雁斷行。幽懷誰晤語，惆悵此燈光。
雪中獨酌 陸游 
金尊玉瀣有何好，不堪生世匆匆老。朱顔忽已謝晨鏡，白骨行看閉秋草。駭浪嵯峨風作之，蛟龍血人以爲嬉。畏塗寄命三十載，賴有痛飲紓吾悲。莫驚醉眼炯如電，假鉞猶堪行督戰。指麾突騎取遼陽，雪灑轅門夜傳箭。
送客 陸游 
長亭柳漸柔，送客當閑遊。江近聞津鼓，雲開見戍樓。簿書来衮衮，歲月去悠悠。閉眼尋歸路，春蕪滿故疇。
新晴 陸游 
宿雨解殘雪，新春侵故年。和風拆冰罅，淡日弄窗妍。心事綠尊裏，歲華烏帽邊。今朝我病减，隨處一欣然。
出城 陸游 
翩翻烏帽出林坰，掠面風微酒半醒。戍火難尋玉關夢，衣塵空愧草堂靈。天晴山雪明城郭，水漲江流近驛亭。客鬢不如堤上柳，數枝春動又青青。
立春日送客郊外 陸游 
短鬢那禁歲月催，勝邊花底又春回。雪消漸暖青鴛日，冰解初横玉鑑梅。江驛軒窗臨古道，市樓弦管賣新醅。自憐病守無歡意，一笑常因送客来。
大雪自夜至旦欲午始晴 陸游 
薄暮雪雲低，清宵氣慘悽。方聽打窗急，已報與階齊。疏箔穿飛蝶，空庭聚戲猊。新晴思訪客，愁絕滿城泥。
雪夜有感 陸游 
狂膽輪囷欲滿軀，一麾誰憫滯江湖。青衫曾奏三千牘，白首猶思丈二殳。龍虎翔空瞻王氣，羌戎度漠避天誅。何時冒雪趨行殿，香案前頭進陣圖。
雪中忽起從戎之興戲作四首  其一 陸游 
狐裘臥載錦駝車，酒醒冰髭結亂珠。三尺馬鞭裝白玉，雪中畫字草軍書。
雪中忽起從戎之興戲作四首  其二 陸游 
鐵馬渡河風破肉，雲梯攻壘雪平壕。獸奔鳥散何勞逐，直斬單于釁寶刀。
雪中忽起從戎之興戲作四首  其三 陸游 
十萬貔貅出羽林，横空殺氣結層陰。桑乾沙土初飛雪，未到幽州一丈深。
雪中忽起從戎之興戲作四首  其四 陸游 
群胡束手仗天亡，棄甲縱横滿戰塲。雪上急追奔馬迹，官軍夜半入邊荒。
十二月二十七日祭風師歸道中作 陸游 
虎豹生憎上九關，諸公衮衮遂難攀。面顔已老塵埃裏，精力虛捐簿領間。束带敢言趨玉陛，横戈猶憶戍天山。新春自笑摧頹甚，鼓吹東風拜胙還。
春晴 陸游 
南陌爭牛事已非，綵山又近放燈期。風和已染柳千縷，山冷未開茶一旗。酒病況當人别後，春光偏在雪晴時。道傍笑我清狂在，馬上看山細詠詩。
丁未正月春色已粲然露坐高風堂北觀種花 陸游 
苦寒不觧歲崢嶸，病守兀坐憂疲氓。天風誰遣撼斗柄，便覺春色来江城。北山賽廟見殘雪，東津送客聞新鶯。衣裘漸減體殊健，簾幙乍捲眼爲明。今朝天氣更佳絕，淡日微漏雲徐行。我移胡床坐庭下，幅巾半脫笻枝横。散關旌旗掃昨夢，少城絲竹真前生。數株桃杏亦漫種，未去與汝聊逢迎。
燕堂春夜 陸游 
南樓紞紞下疏更，一點紗籠滿院明。映月疏梅入簾影，讀書稺子隔窗聲。呻吟藥褁身寧久，汛掃邊塵意未平。草檄北征今二紀，山城仍是老書生。
早春池上作 陸游 
疏懶元當與世辭，殘年況近乞身期。一官空作讀書祟，五斗不供沽酒資。冰拆野塘初灧灧，雪殘芳草已離離。物華似有平生舊，不待招呼盡入詩。
感興 陸游 
文章天所秘，賦予均功名。吾嘗考在昔，頗見造物情。離堆太史公，青蓮老先生。悲鳴伏櫪驥，蹭蹬失水鯨。飽以五車讀，勞以萬里行。險艱外備嘗，憤鬱中不平。山川與風俗，雜錯而交并。邦家志忠孝，人鬼參幽明。感概發奇節，涵養出正聲。故其所述作，浩浩河流傾。豈惟配詩書，自足齊韺鬴。我衰敢議此，長歌涕縱横。
東齋偶書 陸游 
華髮蕭蕭不滿簪，強扶衰病著朝衫。寒廳靜似阿蘭若，佳客少于優缽曇。詩酒放懷窮亦樂，文移肆罵老難堪。棄官若遂飄然計，不死揚州死劍南。
丁未上元月色達曉如晝予齋居屬貳車領客 陸游 
此夕幾年無此情，碧天萬里月徐行。官壚賣酒傾千斛，市里行歌徹五更。潼酪獨烹僧缽美，瑠璃閑照佛龕明。頽然坐睡君無笑，寶馬香車事隔生。
自郊外歸北望譙樓 陸游 
天上何年墮翠虬，屈蟠爪尾護吾州。重門雨細旌旗濕，危堞風高鼓角遒。漠漠川雲昏佛塔，涓涓野水入農疇。曠懷不耐微官縛，擬脫朝衫換釣舟。
馬上作 陸游 
平橋小陌雨初收，淡日穿雲翠靄浮。楊柳不遮春色斷，一枝紅杏出牆頭。
還舍 陸游 
剩欲衘杯樂太平，新愁還續舊愁生。出門始覺春来早，處處簾櫳笑語聲。
杏花 陸游 
江城開歲風雨頻，閉閤不出俄經旬。忽逢國豔带卯酒，坐覺天地無餘春。芳敷正當晨露重，盛麗欲擅年華新。數株欹斜傍山驛，一簇深淺臨烟津。徘徊跋馬不忍去，只恐飄墮隨車塵。念當載酒醉花下，破曉啼鶯先喚人。
兩京 陸游 
兩京烟柳厭邊塵，又見淳熙十四春。薄命邅回猶許國，孤忠懇欵欲忘身。蘇君落魄黄金盡，褚令悲傷白髮新。曾向延和隨仗入，至今殿檻夢嶙峋。
贈表弟江參議 陸游 
襄州參議真豪傑，熟視華途懶著鞭。奪得鸞箆花裏活，皎如玉樹酒中仙。才高狗監無人薦，句好雞林有客傳。老去眼邊親舊少，津亭少爲繫歸船。
讀書 陸游 
束髮論交一世豪，暮年憔悴困蓬蒿。文辭博士書驢劵，職事參軍判馬曹。病裏猶須看周易，醉中亦復讀離騷。若爲可奈功名念，試覓并州快剪刀。
夜登千峰榭 陸游 
夷甫諸人骨作塵，至今黄屋尚東巡。度兵大峴非無策，收泣新亭要有人。薄釀不澆胸壘塊，壯圖空負膽輪囷。危樓插斗山衘月，徙倚長歌一愴神。
旬日公事頗簡喜而有賦 陸游 
社近樓臺晝已長，豐年頗減簿書忙。雨催樹緑吹簫陌，日射塵紅擊鞠場。農事漸興初浸種，吏衙早退獨焚香。晚来别有歡然處，檢教兒書又一箱。
聞鼓角感懷 陸游 
鼓坎坎，角嗚嗚，四鼓欲盡五鼓初。老眼不寐如鰥魚，撫枕起坐涕泗濡。平生空讀萬卷書，白首不識承明廬。時多通材臣腐儒，妄懷孤忠策則疏。欲剖丹心奏公車，論罪萬死尚有餘。雷霆願復寛須臾，許臣指陳輿地圖。億萬遺民望来蘇，藝祖有命行天誅。皇明如日詎敢誣，拜手乞賜丈二殳。中原烟塵一掃除，龍舟泝汴還東都。
社日小飲二首  其一 陸游 
催花初過社公雨，對酒喜烹溪友魚。儘道亂山窮絕處，年華未覺異吾廬。
社日小飲二首  其二 陸游 
社雨霏霏濕杏花，農家分喜到州家。蒼鵝戲處塘初滿，黄犢歸時日欲斜。
昔日 陸游 
昔日從戎日，身由許國輕。陣如新月偃，箭作餓鴟鳴。堅壁臨關守，連營竝渭畊。至今悲義士，書帛報番情。
新晴 陸游 
雨斷歸雲急，沙乾步屧輕。風花嬌作態，野水細無聲。社酒家家醉，春蕪處處耕。今朝公事少，一笑賦新晴。
倚欄 陸游 
閑岸紗巾小倚欄，吳中三月尚春寒。蜂脾蜜滿花初過，燕觜泥新雨未乾。老厭簿書思屏迹，病逢節物強追歡。一樽又動流年感，城上斜陽畫角殘。
寄徑山印禪師 陸游 
市朝聲利戰方酣，眼看紛紛每不堪。但有客誇車九九，了無人問衆三三。會當身返東西蜀，要與公分上下庵。春枕悠然夢何許，兩枝笻杖喚魚潭。
園中歸戲作 陸游 
醉裏来尋澗上花，已飄殘雪散餘霞。麯生也解欺人老，風伯無端妬物華。不恨童心伴蜂蝶，但愁病眼厭風沙。歸来隱几東窗下，一卷黄庭送日斜。
春曉東郊送客 陸游 
雨餘氣清潤，迨我送客時。翻翻車蓋風，五里城東陂。初旭斂花房，晨露流桐枝。南山卷濕翠，更覺光景奇。澄潭集魚艇，村路亞酒旗。欲歸且復留，造物成吾詩。
暮春嘆 陸游 
春深桃李爭時節，千團紅雲萬堆雪。東風一夜吹欲空，曲徑平池爛如纈。城門獵獵雙青旗，羲和促轡西南馳。中原未有澄清日，志士虛捐少壯時。
曉雨二首  其一 陸游 
平明小雨壓香塵，遶舍扶疏綠漸勻。睡過花時慵著句，老来春事不關身。
曉雨二首  其二 陸游 
東風吹雨送殘春，冉冉年光次第新。君看枝頭如許綠，爭教桃李不成塵。
登千峰榭 陸游 
飛觀危欄縹緲中，聊將醉眼送歸鴻。一生未售屠龍技，萬里猶思汗馬功。王衍諸人寧足責，姜維豎子自應窮。他年吊古憑高處，想見清伊照碧嵩。
晚春園中作 陸游 
少逢春歸未解悲，千篇曾賦傷春詩。可堪霜點鬢鬚後，更值綠暗園林時。楊花輕墮簷外影，杏子重壓闌邊枝。毬塲立馬漏聲靜，綺窗語燕簷陰移。向来春事渺何許，長空鳥跡何由追。鞦韆未折已寥寞，日暮東風吹綵旗。
北窗 陸游 
小雨霏霏旋作晴，北窗清潤緑陰成。却緣政拙文書少，臥聽簾櫳燕子聲。
浮生 陸游 
浮生過六十，百念已頽然。獨有躭書癖，猶同總角年。横陳糲飯側，朗誦短檠前。不用嘲癡絕，兒曹尚可傳。
小壘 陸游 
小壘荒寒外，高齋寂寞中。貧妨挂冠快，病減讀書功。橋斷春江白，雲穿夕照紅。悠然扶杖處，歲月嘆匆匆。
大閱後一日作假 陸游 
小院鈎簾掃落花，公餘蕭散似山家。下巖紫壁臨章草，正焙蒼龍試貢茶。塞上遠遊心尚壯，車中深閉髮先華。老来日月真堪惜，愁聽高城咽暮笳。
自嘲 陸游 
貪禄忘歸秪自羞，一窗且復送悠悠。鏡明不爲人藏老，酒薄難供客散愁。正得虚名真畫餅，元非大噐愧函牛。年来事業君知否，高束詩書學問囚。
曉出東城 陸游 
聽徹清笳聽曉鐘，據鞍漏鼓尚鼕鼕。西樓落日徑三尺，北嶺亂雲生半峰。蒼磴幽尋過古寺，緑疇小駐勞春農。烟村已遠猶回首，恐有鵷雛與伏龍。
初夏遇休日園中閑賦 陸游 
青山圍女牆，細草滿毬場。虚簷揺水影，曲檻吹蘋香。房櫳寂無人，雙燕說曉涼。賜休無公事，蕭散寄一床。久苦吏役拘，更知閑味長。桑空繭綴簇，陂滿稻吐秧。良時動人懷，東望一慨慷。寧當戀微祿，如鼠死太倉。
小雨出西門五里至東嶽廟 陸游  泰山
埋沒文書每自憐，偷閑出郭一欣然。稻陂雨細豐年候，槐陌風清嫩暑天。心似春鴻寧久住，身如秋扇合長捐。平生士雅今亡恙，老病何由共著鞭。
初夏燕堂睡起 陸游 
歌鳯平生類楚狂，山城遲暮得深藏。洗春雨過清陰合，掠水風生綠藻涼。晨几硯凹涵墨色，午窗杯面聚茶香。功名到手渾閑事，此興他年未易忘。
晡後領客僅見燭而罷戲作短歌 陸游 
忍睡出坐衙，扶病起觴客。本来世味薄，況復酒户迮。譫諄時強語，嵬昻已頹幘。燒燭不盈寸，歸臥弄書冊。我来未穫稻，客裏今食麥。悵望稽山雲，飛去無六翮。
讀宛陵先生詩 陸游 
歐尹追還六籍醇，先生詩律擅雄渾。導河積石源流正，維嶽崧高氣象尊。玉磬漻漻非俗好，霜松鬱鬱有春溫。向来不導無譏評，敢保諸人未及門。
書嘆 陸游 
人生如春蠶，作繭自纏褁。一朝眉羽成，鑽破亦在我。少年不自珍，妄念然烈火。眼亂舞腰輕，心醉笑齒瑳。餘齡幸早悟，世味無一可。但憶喚山僧，煎茶陳餅果。
曉出南山 陸游 
久向人間觸駭機，斂收孤迹早宜歸。亡羊未恨補牢晚，搏虎深知攘臂非。明月長庚天欲曉，新桐清露暑猶微。扁舟蓑笠平生事，莫羨黄金带十圍。
聞韓无咎下世 陸游 
書劍飄然去國時，南蘭陵郡日題詩。吳波漲綠迎桃葉，穰燭堆紅按柘枝。故友去爲山下土，衰翁何恨鬢邊絲。憑高老泪無揮處，神武衣冠挂已遲。
官居書事二首  其一 陸游 
早涉人間足畏塗，一麾投老向江湖。年光已上星星鬢，日力猶供急急符。本自陽狂無藉在，更堪羸病不枝梧。籌邊意氣嗟誰許，泪盡神州赤縣圖。
官居書事二首  其二 陸游 
走遍人間老更窮，強尋一笑與誰同。簿書衮衮呻吟裡，歌舞紛紛困睡中。手版倒持悲末路，寒江獨釣愧高風。知心賴有譚夫子，時遣書来問放翁。
夏日北榭賦詩奕棋欣然有作 陸游 
異事嚴州省見稀，幅巾闌角立多時。青林白鳥自成畫，急雨好風當有詩。酷信醫方逢酒怯，強驅吏牘坐衙遲。悠然笑向山僧說，又得浮生一局棋。
謁告歸臥晚登子城 陸游 
此身真是抱官囚，厭見長空赤日流。齋壁曉山千嶂雪，扇紈新雁一汀秋。繫船空作清湘夢，御氣難尋太華遊。菱角藕絲還恨少，強攜玉瀣醉高樓。
迓使客出郊夜歸過市樓 陸游 
山川慘澹作秋霖，雲物徘徊結夕陰。手版向人慚老大，肩輿出郭當登臨。二年雪瀨饒羈思，萬里冰河歇壯心。却羨喧呼樓上客，隔簾紅燭醉更深。
秋夜登千峰榭待曉 陸游 
萬里秋風夜艾時，剡川孤客不勝悲。讀書眼暗定誰許，憂國涕零空自知。欲墜高梧先策策，漸低北斗正離離。倚闌不覺雞號曉，剪燭題詩寄所思。
九月初郊行 陸游 
九月吳中尚裌衣，江郊策馬踏斜暉。蕎花漫漫連山路，豆莢離離映版扉。蒼兔避鷹投磵去，黄鵪脫網傍人飛。農家光景關心事，不爲無才也合歸。
衰病 陸游 
衰病龍鍾己要扶，誰憐猶作折腰趨。世無魯國真男子，心憶高陽舊酒徒。萬里秋風吹鬢髮，百年世事嘆頭顱。桐江久客無奇句，孤負君王乞左符。
書意 陸游 
一鳴輒斥不鳴烹，禍福元知未易評。湖海凄涼身跌宕，杯觴豪舉筆縱横。敢希二頃成高臥，但願諸公致太平。波暖龍舟泝清汴，道邊扶杖眼猶明。
秋懷 陸游 
策策桐葉風，濛濛菊花雨。空堂一燈青，幽壁百蟲語。嗟余豈願仕，老病歸無所。屈指計歲年，強半墮羈旅。荷戈北戍秦，挂席西適楚。名慚垂竹帛，文不諧律呂。所餘惟一死，忍復類兒女。金丹或可成，青霄渺輕舉。
過村店有感 陸游 
細篾絡丹柿，枯籬懸碧花。炊烟生旅竈，野水漱寒沙。棲鳥爭投樹，歸牛自識家。恍然遊蜀路，搔首憶天涯。
嚴州大閱 陸游 
鐵騎森森帕首紅，角聲旗影夕陽中。雖慚江左繁雄郡，且看人間矍鑠翁。清渭十年真昨夢，玉關萬里又秋風。憑鞍撩動功名意，未恨猿驚蕙帳空。
後園閑步 陸游 
木葉勾萌喜小春，鬢毛蕭颯愧陳人。今朝忽破簿書夢，此地暫還風月身。閑岸綸巾照清淺，却扶藤杖上嶙峋。人生要是便疏豁，金馬銀臺莫問津。
照潺湲閣下池水 陸游 
平生不鑷白，霜雪滿鬢眉。照水默自笑，已迫溝壑期。慨然念歸休，不計妻子饑。渠饑亦有命，我節詎可移。自我来桐江，實無負惸嫠。讒波如崩山，孤迹則己危。陸子定何人，正恐君未知。午枕夢剡曲，秋風吹釣絲。
秋郊有懷四首  其一 陸游 
漫漫蕎麥花，如雪覆平野。離離豆子莢，數枝忽堪把。頗憶故鄉時，屏迹謝車馬。水宿依蟹舍，泥行沒牛骻。作勞歸薄暮，濁酒傾老瓦。縷飛綠鯽膾，花簇頳鯉鮓。棄官雖未決，世念亦已且。浩歌續楚狂，幽懷欣獨寫。
秋郊有懷四首  其二 陸游 
檐頭買雙兔，市店取斗酒。還家掃北窗，歡言酌親友。家貧氣未餒，禮薄情更厚。高吟金石裂，健筆龍蛇走。酒闌起出門，孤月挂衰柳。大笑各散歸，吾輩可不朽。官身縛簡書，此樂寧復有。悵望秦稽雲，憑高一搔首。
秋郊有懷四首  其三 陸游 
楚人固多孱，妄謂秋可悲。寧知河嶽間，氣俗樂此時。壯士鳴雕弓，健馬嚼枯萁。日馳三百里，榆關赴戰期。陣雲壓龍庭，殺氣揺參旗。熾火燎狐兔，倒瀉黄金巵。勒銘燕然石，千載鎮邊垂。安能空山裏，凍研哦清詩。
秋郊有懷四首  其四 陸游 
秋山瘦益奇，秋水淺可涉。出城西風勁，拂帽吹脫葉。新霜拆栗罅，宿雨飽豆莢。枯柳無鳴蜩，寒花有穿蝶。郊行得幽曠，頗覺耳目愜。斷雲北山来，欣然與之接。挂冠易事爾，看鏡嘆勛業。永懷桑乾河，夜渡擁馬鬛。
夙興 陸游 
喔喔老雞催落月，丁丁殘漏伴斜河。一杯淡粥寒燈下，還與山僧不校多。
聽事望馬目山 陸游 
官身早暮不容閑，塵土堆胸愧滿顔。也有向人誇說處，坐衙常對水南山。
秋興二首  其一 陸游 
滿簪白髮不勝繁，竊祿偷安愧主恩。東館烟波秋漸瘦，北山霧雨晝多昏。功名蹭蹬身長棄，籌策瀾翻舌幸存。堪笑此生虚過盡，一秋閉閤聽啼猿。
秋興二首  其二 陸游 
孤城寂寞近江干，處處疏碪送早寒。水落纔餘半篙綠，霜高初染一林丹。民租屢減追胥少，吏責全輕法令寛。偶有一樽聊獨醉，強挼黄菊助清歡。
久無暇近書卷慨然有作 陸游 
少年喜讀書，事業期不朽。致君頗自許，書卷常在手。白頭乞鍾釜，坐使此心負。朝衙有達午，夕坐或過酉。文符苦酬對，迎餞厭奔走。直憂先狗馬，豈但凋蒲柳。永懷簡編香，更覺冠冕醜。饑餐一簞飯，悶酌一巵酒。吟哦從所好，貧賤亦何有。余悔已莫追，寄謝故山友。
嚴州多菊然率過重陽方開或舉東坡先生菊花開時即重陽之語余謂此猶是未忘重陽者恐此花不肯也戲作一絕 陸游 
無人喚醒賦歸翁，滿把清香誰與同。但辦對花頻舉酒，莫横重九在胸中。
地僻 陸游 
地僻天教養散材，流年况著鬢毛催。青山自繞孤城去，畫角常隨晚照来。几淨雙鈎摹古帖，甕香小啜試新醅。乘槎不是英纏遠，無奈先生興盡回。
吏責 陸游 
吏責何時得暫停，年来減盡鬢邊青。高談正樂催迎客，美睡方酣報掣鈴。安得雲山長在眼，便從樵牧與忘形。詩成不用頻怊悵，自古籠禽例翦翎。
張時可直閣書報巳得請奉祠雲臺作長句賀之 陸游 
燈前一笑拆書開，喜見冰衘洗俗埃。丞相苦留猶不住，諸公欲挽固難回。玩鷗有約間何濶，斂版無聊歸去来。千載伏波應太息，輸君談笑上雲臺。